Rapport mill-Kummissjoni dwar il-ħidma tal-kumitati matul is-sena 2006 {SEC(2007) 1713} /* KUMM/2007/0842 finali */





[pic] | KUMMISSJONI TAL-KOMUNITAJIET EWROPEJ | Brussel 20.12.2007 KUMM(2007) 842 finali RAPPORT MILL-KUMMISSJONI DWAR IL-ĦIDMA TAL-KUMITATI MATUL IS-SENA 2006 {SEC(2007) 1713} Skond l-Artikolu 7(4) tad-Deċiżjoni tal-Kunsill 1999/468/KE tat-28 ta’ Ġunju 1999, il-Kummissjoni hawnhekk tippreżenta r-rapport annwali dwar il-ħidma tal-kumitati matul is-sena 2006. Ir-rapport fih kummenti ġenerali dwar l-iżvilupp tas-sistema tal-komitoloġija, ħarsa ġenerali orizzontali ta’ l-attivitajiet tal-kumitati u Anness bi statistiċi dettaljati dwar il-kumitati individwali tal-komitoloġija, organizzati skond id-dipartimenti differenti tal-Kummissjoni.[1] L-Anness jipprovdi wkoll kummenti testwali dwar bidliet fl-għadd ta’ kumitati u dwar avvenimenti strarodinarji marbuta ma’ abbozzi ta’ miżuri speċifiċi, bħal opinjonijet negattivi u referenzi lill-Kunsill. 1. KUMMENTI ġENERALI DWAR L-IżVILUPP TAS-SISTEMA TAL-KOMITOLOġIJA 1.1. Ir-Riforma tal-Proċedura tal-Komitoloġija Id-Deċiżjoni tal-Kunsill 2006/512/KE li temenda d-Deċiżjoni tal-Kunsill 1999/468/KE ġiet adotatta fis-17 ta’ Lulju 2006.[2] Hija daħlet fis-seħħ fit-23 ta’ Lulju 2006. L-emenda għad-Deċiżjoni tal-Kunsill 1999/468/KE hija intiża biex tilqa’ t-talbiet li ilhom għal ħafna żmien isiru mill-Parlament Ewropew sabiex jittejbu d-drittijiet tiegħu fl-iskrutinju ta’ l-implimentazzjoni ta’ atti leġiżlattivi li jkunu ġew adottati skond il-proċedura tal-kodeċiżjoni. L-emenda tintroduċi “proċedura regolatorja bi skrutinju” (minn hawn ’il quddiem se tissejjaħ: “PRAC”). Din il-proċedura l-ġdida hija stabbilita permezz ta’ Artikolu 5a ġdid. Hija miżjuda mal-proċeduri eżistenti (konsultattiva, ta’ amministrazzjoni, regolatorja, ta' salvagwardja). 1.1.1. L-ambitu tal-PRAC L-ambitu tal-PRAC huwa definit fil-paragrafu 2 il-ġdid u li ġie miżjud ma’ l-Artikolu 2. Hemm żewġ rekwiżiti li jridu jkunu mħarsa: l-att legali bażiku għandu jkun ġie adottat skond il-proċedura ta’ kodeċiżjoni u jrid jagħti d-dritt lill-Kummissjoni biex tadotta “miżuri ta’ ambitu ġenerali mfassla biex jemendaw elementi mhux essenzjali ta’ l-att legali bażiku, inter alia billi (…) jissupplimentaw l-istrument biż-żieda ta’ elementi ġodda mhux essenzjali” (dawn il-miżuri ta’ implimentazzjoni minn hawn ’il quddiem se jissejjħu “miżuri kważi-leġiżlattivi”). Il-miżuri kważi-leġiżlattivi li jaqgħu fl-ambitu tad-definizzjoni stabbilita hawn fuq huma miżuri b’ambitu ġenerali (b’differenza minn miżuri individwali li huma indirizzati lil xi operatur/Stat Membru indikat b’mod speċifiku) li: - jemendaw b’mod formali (artikolu jew anness ta’) att bażiku adottat bil-kodeċiżjoni; pereżempju, miżuri ta’ ambitu ġenerali li jaddattaw skond il-progress xjentifiku l-annessi tekniċi ta’ att bażiku adottat bil-kodeċiżjoni jikkwalifikaw bħala miżuri “kważi-leġiżlattivi”; jew - jissupplementaw l-att bażiku adottat bil-kodeċiżjoni billi joħolqu sett ġdid ta’ regoli (b’differenza milli sempliċement japplikaw il-kriterji stabbiliti fl-att bażiku); pereżempju, fil-qasam tas-servizzi finanzjarji, il-miżuri li jżidu d-dettalji ma’ l-informazzjoni li ghandhom ikollhom fihom il-prospetti jikkwalifikaw ukoll. 1.1.2. Il-proċedura Il-passi tal-PRAC huma definiti fl-Artikolu 5a il-ġdid. Huwa jagħti liż-żewġ fergħat leġiżlattivi, il-Parlament Ewropew u l-Kunsill, dritt ta’ kontroll fuq is-sustanza ta’ l-abbozzi ta’ miżuri għall-implimentazzjoni. Dan id-dritt imur lil hinn ħafna mid-“dritt ta’ skrutinju” ( “droit de regard” ) eżistenti li għandu l-Parlament Ewropew skond l-Artikolu 8, li huwa limitat għall-kontroll dwar jekk il-Kummissjoni teċċedix is-setgħat ta’ implimentazzjoni mogħtija lilha permezz ta’ l-att bażiku (u li jipprovdi għall-adozzjoni mill-Parlament Ewropew ta’ riżoluzzjoni li ma torbotx). Bħall-proċedura regolatorja kurrenti, il-PRAC il-ġdida tagħmel distinzjoni bejn żewġ sitwazzjonijiet. Meta l-kumitat jagħti opinjoni favorevoli, il-Kummissjoni għandha mingħajr dewmien tibgħat l-abbozz tal-miżuri għall-iskrutinju (kontroll) mill-Parlament Ewropew u mill-Kunsill. Jekk il-Parlament Ewropew u l-Kunsill ma jopponux għall-abbozz, il-Kummissjoni tadottah wara li jiskadi perjodu ta’ tliet xhur (Artikolu 5a (3) (d)). Matul dak il-perjodu, il-Parlament Ewropew (b’maġġoranza tal-membri tiegħu) u/jew il-Kunsill (b’maġġoranza kwalifikata) jistgħu jopponu għall-adozzjoni ta’ l-abbozz tal-miżura għal diversi tipi ta’ raġunijiet. Il-Kummissjoni tista’ mbagħad tressaq abbozz emendat tal-miżuri lill-kumitat jew tippreżenta proposta leġiżlattiva skond it-Trattat (Artikolu 5a (3) (c)). - Jekk il-kumitat jagħti opinjoni negattiva jew ma jagħti ebda opinjoni, il-Kummissjoni għandha tressaq proposta mingħajr dewmien lill-Kunsill u tibgħatha lill-Parlament Ewropew (Artikolu 5a (4) (a)). Konsegwentement, il-Kunsill għandu “d-dritt jirreaġixxi l-ewwel” – fi żmien xahrejn – fuq il-miżuri previsti. Il-Kunsill jista’ jopponi l-miżuri proposti jew jipprevedi l-adozzjoni tal-miżuri b’maġġoranza kwalifikata u f’dak il-każ għandu mingħajr dewmien jissottometi l-miżuri lill-Parlament Ewropew. Jekk il-Kunsill ma jaġixxix fil-perjodu ta’ xahrejn il-Kummissjoni għandha mingħajr dewmien tissottometti l-miżuri għall-iskrutinju (kontroll) mill-Parlament Ewropew. - Fit-tieni stadju l-Parlament Ewropew għandu d-dritt li jopponi għall-miżura proposta. Jekk dan ma jopponix, il-miżura għandha tiġi adottata mill-Kunsill (jekk il-Kunsill ikun ippreveda l-adozzjoni tal-miżuri) jew mill-Kummissjoni (jekk il-Kunsill ma jkunx aġixxa fil-perjodu ta’ xahrejn). 1.2. L-implimentazzjoni tar-riforma 1.2.1. L-allinjament L-allinjament ta’ l-atti bażiċi eżistenti mal-proċeduri l-ġodda tal-Komitoloġija huwa eżerċizzju familjari, billi dan diġà twettaq qabel fir-rigward tad-Deċiżjoni tal-Kunsill 1999/468/KE. L-erba’ regolamenti ta’ allinjament adottati fl-2003[3] emendaw l-atti legali bażiċi eżistenti kollha, wieħed wieħed, iżda biss fir-rigward tal-proċeduri tal-Komitoloġija li kellhom, mingħajr ebda bidla oħra għas-sustanza tagħhom. L-allinjament f’dak il-każ kien jikkonsisti fl-eliminazzjoni tal-varjanti għal kull proċedura (amministrazzjoni, regolatorja u salvagwardja). Għaldaqstant, dawn kienu purament awtomatiċi, u kienu jiffaċilitaw l-approvazzjoni mill-leġiżlatur. B’kuntrast, il-kriterji stabbiliti hawn fuq (ara punt 1.1.1 hawn fuq) huma mandatorji. Dan ifisser li kull meta japplikaw il-kondizzjonijiet, għandha tkun prevista l-PRAC. Inkella l-att legali bażiku adottat ikun illegali. Għalhekk, kull każ irid jiġi eżaminat fuq il-merti tiegħu sabiex jiġi deċiż jekk jeżistux il-kondizzjonijiet għall-applikazzjoni tal-proċedura l-ġdida. F’dikjarazzjoni konġunta[4], il-Parlament Ewropew, il-Kunsill u l-Kummissjoni ftehmu dwar lista ta’ atti legali bażiċi li għandhom jiġu aġġustati skond il-PRAC b’mod urġenti. Is-26 proposta korrispondenti għal dan l-allinjament prijoritarju ġew adottati mill-Kummissjoni fit-22 ta’ Diċembru 2006. Kull att legali bażiku ieħor adottat skond il-proċedura tal-kodeċiżjoni li mhux elenkat fid-dikjarazzjoni konġunta ta’ Lulju 2006 għandu jiġi allinjat ukoll. Il-Kummissjoni impenjat ruħha li tirrevedi l-atti legali eżistenti kollha u, fejn meħtieġ, tagħmel il-proposti rilevanti għall-allinjament tagħhom qabel l-aħħar tas-sena 2007. 1.2.2. Ir-reviżjoni tal-ftehim bilaterali Il-ftehim bilaterali (Kummissjoni/Parlament Ewropew) ta’ Ottubru 2000 dwar il-proċeduri għall-implimentazzjoni tad-Deċiżjoni dwar il-Komitoloġija għandu jiġi rivedut sabiex isir konformi mad-dikjarazzjoni dwar it-trasparenza/ir-reġistru aġġornat, il-proċedura regolatorja bi skrutinju l-ġdida u, meta jkun possibbli, biex l-arranġamenti preżenti jkunu koerenti. Ir-reviżjoni ta’ dan il-ftehim huwa previst għal qabel l-aħħar tas-sena 2007. 1.2.3. Il-komitoloġija u t-trasparenza: ir-reġistru tad-dokumenti tal-komitoloġija u fejn jinżammu F’dikjarazzjoni dwar l-Artikolu 7(3) tad-Deċiżjoni tal-Kunsill 1999/468/KE (dikjarazzjoni dwar it-trasparenza)[5], il-Kummissjoni timpenja ruħha biex ittejjeb il-funzjonijiet tar-Reġistru tal-Komitoloġija sabiex tgħin lill-Parlament Ewropew isegwi aħjar l-istadji differenti u l-iskeda ta’ kull proċedura ta’ komitoloġija u biex jagħmel id-distinzjoni bejn id-diversi tipi ta’ dokumenti li jaslulu. Għalhekk, bħala miżura anċillari tar-riforma tad-Deċiżjoni tal-Kunsill 1999/468/KE, il-Kummissjoni bħalissa qiegħda taħdem fuq titjib ulterjuri tar-reġistru sabiex tagħti lill-Parlament Ewropew u lill-pubbliku ġenerali aċċess aktar trasparenti u koerenti għad-dokumenti li jinsabu fir-reġistru. It-tnedija tat-titjib hija maħsuba għall-bidu tas-sena 2008. 1.3. L-Iżvilupp tal-Ġurisprudenza Bl-applikazzjoni tagħha tal-5 ta’ Marzu 2004, il-Kummissjoni talbet lill-Qorti biex tannulla l-Artikolu 17(2) tar-Regolament (KE) Nru 2152/2003 tal-Parlament Ewropew u tal-Kunsill tas-17 ta’ Novembru 2003 li jirrigwarda monitoraġġ ta’ foresti u interazzjonijiet ambjentali tal-Komunità (Regolament Forest Focus ), billi jissoġġetta l-adozzjoni tal-miżuri ta’ l-implimentazzjoni għall-programm Forest Focus għall-proċedura regolatorja stabbilita fl-Artikolu 5 tad-Deċiżjoni tal-Kunsill 1999/468/KE (Deċiżjoni dwar il-Komitoloġija). Skond il-Kummissjoni, il-miżuri ta’ l-implimentazzjoni li kellhom jittieħdu skond ir-Regolament Forest Focus kienu miżuri ta’ amministrazzjoni għal programm ta’ azzjoni. Għall-implimentazzjoni ta’ programmi tal-Komunità l-proċedura ta’ l-amministrazzjoni biss jew, kif xieraq, il-proċedura tal-konsultazzjoni hija, fil-prinċipju, applikabbli. Fis-Sentenza mogħtija fit-23 ta’ Frar 2006 (Kawża C-122/04 – Il-Kummissjoni v. Il-Kunsill u l-Parlament), il-Qorti enfasizzat bħala punt ta’ prinċipju li għalkemm il-kriterji stabbiliti fl-Artikolu 2 tad-Deċiżjoni tal-Komitoloġija ma jorbtux, fejn il-leġiżlatura tal-Komunità titbiegħed minn dawk il-kriterji fl-għażla tal-proċedura tal-kumitat, hija għandha tagħti r-raġunijiet għal dik l-għażla. Madankollu, fil-każ preżenti, il-Qorti kkunsidrat li l-għażla tal-leġiżlatura tal-Komunità kienet tħares il-kriterji stabbiliti fl-Artikolu 2(b) tad-Deċiżjoni tal-Komitoloġija. Il-Qorti qalet b’mod partikolari li l-Kunsill kellu raġunijiet ġustifikati biex jargumenta illi ċerti elementi ta’ l-iskema Forest Focus setgħu jiġu kkwalifikati bħala essenzjali u kien għadhom ma ġewx żviluppati biżżejjed mir-Regolament Forest Focus sabiex jiġu meqjusa bħala miżuri ta’ amministrazzjoni marbuta ma’ l-implimentazzjoni ta’ programmi. Għalhekk, l-proċedura ta’ l-amministrazzjoni ma tqiesitx xierqa. Għalhekk l-għażla tal-proċedura regolatorja saret skond id-Deċiżjoni tal-Komitoloġija. Għaldaqstant, l-applikazzjoni tal-Kummissjoni ġiet miċħuda. 1.4. It-Tkabbir Fil-25 ta’ April 2005, ġie ffirmat it-Tratt ta’ Adeżjoni mal-Bulgarija u mar-Rumanija. B’mod simili għall-approċċ għall-għaxar Stati Membri ġodda matul il-perjodu ta’ qabel l-adeżjoni tagħhom f’Mejju 2004, il-Bulgarija u r-Rumanija ngħataw status ta’ osservaturi attivi mis-26 ta’ April 2005 u huma setgħu jipparteċipaw fil-laqgħat tal-kumitati bħala osservaturi attivi sakemm iż-żewġ pajjiżi ssieħbu ma’ l-Unjoni Ewropea fl-1 ta’ Jannar 2007. Għall-pajjiżi kandidati li fadal, it-Turkija u l-Kroazja, u minn Diċembru 2005, anki dik li kienet ir-Repubblika Jugoslava tal-Maċedonja, il-parteċipazzjoni tkompli tiġi organizzata fuq il-bażi tal-“Komunikazzjoni mill-Kummissjoni lill-Kunsill dwar il-parteċipazzjoni tal-pajjiżi kandidat fil-programmi, fl-aġenziji u fil-kumitati tal-Komunità”.[6] 2. ĦARSA ĠENERALI ORIZZONTALI LEJN L-ATTIVITAJIET 2.1 In-numru ta’ kumitati Huwa importanti li ssir id-distinzjoni bejn il-kumitati tal-komitoloġija, min-naħa l-waħda, u entitajiet oħra, b’mod partikolari “gruppi ta’ esperti” stabbiliti mill-Kummissjoni stess, min-naħa l-oħra. Dawn ta’ l-aħħar għandhom x’jaqsmu mat-tfassi u t-twettiq tal-politika, filwaqt li l-kumitati tal-komitoloġija huma involuti fil-kuntest ta’ l-implimentazzjoni ta’ l-atti leġiżlattivi. Dan ir-rapport jiffoka esklussivament fuq il-kumitati tal-komitoloġija. In- numru ta’ kumitati tal-komitoloġija ġie kkalkulat skond is-settur ta’ l-attività ( Tabella I ) sal-31.12.2006. Iċ-ċifri għas-sena ta’ qabel (kif kienu sal-31.12.2005) qegħdin jingħataw biex isir paragun. TABELLA I – NUMRU TOTALI TA’ KUMITATI Is-Settur tal-Politika | 2005 | 2006 | L-Impriża u l-Industrija (ENTR) | 32 | 33 | L-Impjiegi, l-Affarijiet Soċjali u l-Opportunitajiet Indaqs (EMPL) | 6 | 8 | L-Agrikoltura u l-Iżvilupp Rurali (AGRI) | 31 | 30 | It-Trasport u l-Enerġija (TREN) | 38 | 36 | L-Ambjent (ENV) | 32 | 35 | Ir-Riċerka (RTD) | 3 | 3 | Is-Soċjetà ta’ l-Informazzjoni u l-Medja (INFSO) | 10 | 12 | Is-Sajd u l-Affarijiet Marittimi (FISH) | 3 | 4 | Is-Suq Intern (MARKT) | 10 | 13 | Il-Politika Reġjonali (REGIO) | 2 | 3 | It-Taxxa u l-Unjoni Doganali (TAXUD) | 10 | 10 | L-Edukazzjoni u l-Kultura (EAC) | 7 | 12 | Is-Saħħa u l-Ħarsien tal-Konsumatur (SANCO) | 15 | 16 | Il-Ġustizzja, l-Libertà u s-Sigurtà (JLS) | 13 | 15 | Ir-Relazzjonijiet Esterni (RELEX) | 3 | 4 | Il-Kummerċ (TRADE) | 12 | 12 | It-Tkabbir (ELARG) | 3 | 4 | EuropeAid (AIDCO) | 8 | 15 | L-Għajnuna Umanitarja (ECHO) | 1 | 1 | L-Istatistika (ESTAT) | 8 | 8 | Il-Baġit (BUDG) | 2 | 2 | L-Uffiċju Kontra l-Frodi (OLAF) | 1 | 1 | TOTAL | 250 | 277 | 2.2 In-numru ta’ opinjoniiet u ta’ miżuri ta’ l-implimentazzjoni Bħal f’rapporti preċedenti, dan ir-rapport jagħti ċifri globali dwar opinjonijiet formali mogħtija mill-kumitati[7] u l-miżuri ta’ l-implimentazzjoni sussegwenti (= atti legali, deċiżjonijiet amministrattivi u finanzjarji) adottati mill-Kummissjoni. Dawn il-figuri jiddeskrivu l-“prodott” konkret tal-kumitati ( Tabella IV ). In-numru totali ta’ opinjonijiet mogħtija mill-kumitati fl-2006 kien ta’ 2 933 (mqabbel ma’ 2 582 fl-2005); in-numru ta’ miżuri ta’ l-implimentazzjoni adottati mill-Kummissjoni kien ta’ 2 862 (mqabbel ma’ 2 654 fl-2005). TABELLA IV – NUMRU TA’ OPINJONIJIET U MIżURI TA’ L-IMPLIMENTAZZJONI (2006) Opinjonijiet | Miżuri ta’ l-implimentazzjoni | Opinjonijiet | Miżuri ta’ l-implimentazzjoni | ENTR | 74 | 10 | EAC | 61 | 61 | EMPL | 18 | 1 | SANCO | 340 | 328 | AGRI | 1 576 | 1 576 | JLS | 56 | 38 | TREN | 61 | 44 | RELEX | 2 | 4 | ENV | 55 | 42 | TRADE | 6 | 5 | RTD | 212 | 212 | ELARG | 74 | 75 | INFSO | 74 | 74 | AIDCO | 297 | 297 | FISH | 19 | 19 | ECHO | 45 | 45 | MARKT | 10 | 8 | ESTAT | 19 | 13 | REGIO | 9 | 2 | BUDG | 1 | 1 | TAXUD | 50 | 42 | OLAF | 2 | 4 | In-numru kbir ta’ miżuri ta’ l-implimentazzjoni adottati f’ċerti setturi ta’ politika – L-Agrikoltura (1 576), is-Saħħa u l-Ħarsien tal-Konsumaturi (328), EuropeAid (297), ir-Riċerka (212) u s-Soċjetà ta’ l-Informazzjoni (73) – jerġa’ jirrifletti l-intensità tal-ħidma delegata lill-Kummissjoni f’dawn l-oqsma permezz tal-proċeduri tal-komitoloġija.[8] Meta mqabbel mas-sena preċedenti, wieħed jinnota żieda sinifikanti fir-rigward ta’ EuropeAid (124 miżuri ta’ l-implimentazzjoni fl-2005), filwaqt li wieħed jinnota tnaqqis fis-settur ta’ l-Intrapriża u l-Industrija (10 miżuri ta’ l-implimentazzjoni fl-2006, mqabbla ma’ 55 fl-2005) u tat- Taxxa u l-Unjoni Doganali (7 miżuri ta’ l-implimentazzjoni fl-2006, mqabbla ma’ 47 fl-2005). [1] L-Anness huwa ppreżentat bħala dokument ta’ ħidma tal-persunal tal-Kummissjoni separata. [2] ĠU L 200, 22.7.2006, p. 11. Verżjoni konsolidata tad-Deċiżjoni dwar il-Komitoloġija hija ppubblikata fil-ĠU C 255, 21.10.2006, p.4. [3] Ir-Regolament tal-Kunsill (KE) Nru 806/2003 ta’ l-14 ta’ April 2003, ir-Regolament tal-Kunsill (KE) Nru 807/2003 ta’ l-14 ta’ April 2003, ir-Regolament tal-Kunsill (KE) Nru 1105/2003 tas-26 ta’ Mejju 2003 u r-Regolament (KE) Nru 1882/2003 tal-Parlament Ewropew u tal-Kunsill tad-29 ta’ Settembru 2003. [4] ĠU C 255, 21.10.2006, p. 1. [5] ĠU C 171, 22.7.2006, p. 21. [6] KUM(1999)710 finali, adottata 20.12.1999. Ara wkoll il-“Komunikazzjoni mill-Kummissjoni lill-Kunsill u lill-Parlament dwar il-preparazzjoni għall-parteċipazzjoni tal-pajjiżi tal-Balkani tal-Lvant f’programmi u aġenziji tal-Komunità” (KUM (2003) 748 finali, adottata 3.12.2003). [7] Inklużi opinjonijiet favorevoli u negattivi, wara li jittieħed vot formali fil-każ ta’ proċeduri regolatorji u ta’ l-amministrazzjoni. Il-każijiet ta’ “ebda opinjoni” (jew “nuqqas ta’ opinjonijiet”), jiġifieri, fejn ittieħed vot formali iżda l-maġġoranza meħtieġa (kwalifikata) ma ntlaħqitx, mhumiex inklużi fil-figuri. [8] Wieħed għandu jinnota li n-numru stess ta’ miżuri adottati fih innifsu ma jindikax l-importanza politika, ekonomika jew finanzjarja tad-deċiżjonijiet meħuda.